Hoci sa zima svojho žezla ešte stále nevzdala, leto nás prekvapí, ani sa nenazdáme. Čas tielok, krátkych sukní a nohavíc sa nezadržateľne blíži a pohľad do zrkadla hovorí občas jednoznačne.
Paniku ale odložte bokom! Našťastie tu máme zopár cvikov, ktoré vás dostanú do formy už počas jediného mesiaca.
1. Plank
Hoci sa môže zdať tento cvik jednoduchý, nie je to tak. Aj keď pri ňom nevykonávate žiadny pohyb, dôsledne si precvičíte svalstvo predovšetkým hornej časti tela.
Začnite polohou na klasické kliky, ale lakťami sa oprite o zem. V tejto polohe vydržte tak dlho, ako budete vládať.
2. Bočný plank
Ak zvládnete klasický plank ľavou zadnou, vyskúšajte aj ten bočný. Posilníte ním boky, chrbát a zlepšíte držanie tela.
Pri bočnom planku sa zeme dotýkate buď lakťom alebo dlaňou ruky a bočnou stranou chodidla. Dôležité je vyvarovať sa prehýbaniu v oblasti bedier a dbať na to, aby ste obe strany prestriedavali v rovnakých intervaloch.
Odporúčame tiež: Na aké cvičenie vsadiť pri vašom znamení zverokruhu
3. Drepy
Trápili nás s nimi už na základnej škole počas hodín telesnej výchovy a zrejme vedeli prečo. Drepy posilňujú stehná, brucho, zadok aj chrbát a podporujú spaľovanie tukov.
Pozor! Pri drepoch nechoďte úplne dole, cvik zakončite polohou, keď sú vaše stehná rovnobežné s podlahou.
Odporúčame tiež: Na čo všetko by mal správny lyžiar myslieť na svahu
4. Kliky
Popri drepoch jeden z najklasickejších cvikov, ktorý spevní svalstvo celého tela. Bližší návod na tento cvik zrejme netreba – nezabudnite však na to, že nohy, chrbát a zadok by mali byť v jednej rovine. Len vtedy sú kliky naozaj účinné!
Odporúčame tiež: Minútové cvičenie - novinka v zhadzovaní kilogramov
5. Výpad
Pre krásne nohy a zadok vyskúšajte výpady. Vystrite chrbát, spevnite brucho a urobte veľký krok vpred jednou nohou tak, aby koleno zvieralo 90-stupňový uhol.
Koleno "zadnej" nohy sa zeme nesmie dotýkať! Následne sa plynule vráťte do východiskovej polohy a nohy striedajte tak dlho, koľko zvládnete.
Odporúčame tiež: Motivačné citáty, ktoré vás nakopnú cvičiť
6. Ako cvičiť?
Všetko závisí od vašej kondície. Začiatočník by pri planku a klikoch mal zvládnuť minimálne minútu až dve v každej polohe, drepovanie dve minúty a výpady tri minúty. Samozrejme, čím dlhšie vydržíte v opisovaných pozíciách alebo čím viac opakovaní zvládnete, tým lepšie.
V každom prípade však platí, aby ste nepreceňovali svoje sily a necvičili až do úplného vyčerpania - pohyb má človeku robiť radosť a nie bolesť! Vydržte s cvičením aspoň mesiac, upravte stravu a v lete môžete pokojne vytiahnuť zo skrine minisukňu.
Vyskúšate?
Odporúčame tiež: Cvičenie ráno? Presvedčíme vás, prečo áno